Homofobiese skeltaal kos oud-Bok R188 000Potgieter het die foto op Instagram gedeel. Die Brumbies se een flank en `n voormalige Wallaby-kaptein, David Pocock, het die skeidsregter Craig Joubert tydens die wedstryd daarop attent gemaak dat `n homofobiese aanmerking deur `n voorspeler van die Waratahs gemaak is. Pocock is `n vegter vir gay-regte en was verlede jaar die ambassadeur tydens die internasionale gayrugbytoernooi om die Binghambeker in Sydney. Sanzar, die rugbybeheerliggaam van onder meer die Superrugbyreeks, het `n voorlopige ondersoek na Pocock se bewerings gedoen en dit na die Australiese Rugbyunie (ARU) verwys. Die ARU, `n ondertekenaar van die Anti-Homophobia and Inclusion Framework wat ten doel het om `n kultuur te skep wat groter verdraagsaamheid en inklusiwiteit van gays in sport voorstaan, het toe die Potgieter-aangeleentheid na sy integriteitskomitee verwys. Die ARU het Maandag `n verklaring uitgereik dat Potgieter met A$20 000 beboet is waarvan die helfte opgeskort is. Daar sal ook van hom verwag word om `n bewusmakingsprogram te deurloop. Potgieter het sy spyt oor die voorval op Instagram uitgespreek. “Ek wil opreg verskoning vra vir die kwetsende woorde wat ek in die wedstryd teen die Brumbies gebruik het. In die hitte van die oomblik het ek tot my spyt `n woord gebruik, sonder dat ek diskriminasie daarmee bedoel het. Ek respekteer almal op alle vlakke van die samelewing en sal nooit doelbewus iemand seermaak of beoordeel nie, dit is nie my aard nie. Ek vra om verskoning vir my optrede en besef die erns daarvan.” Die skelwoord wat Potgieter gebruik het is nie bekend gemaak nie, maar is blykbaar ‘faggot’, het die Sydney Morning Herald berig.